ΓΡΑΠΤΗ ΕΡΩΤΗΣΗ E-1588/98

υποβολή: Ernesto Caccavale (UPE) προς την Επιτροπή

(25 Μαΐου 1998)

Θέμα: Postal market: Επιχειρησιακή πολιτική αντίθετη προς την πολιτική ισότητας ευκαιριών

Η Postal market, επιχείρηση η οποία βρίσκεται στην Ιταλία επικεφαλής στο χώρο των πωλήσεων δι' αλληλογραφίας, από τετραετίας ιδιοκτησία του γερμανικού ομίλου OttoVersand, εδώ και καιρό εφαρμόζει σχέδιο αναπροσαρμογής του αριθμού των εργαζομένων και αναδιάρθρωσης που προβλέπει το κλείσιμο πέντε τηλεφωνικών κέντρων του Ιταλικού Νότου (Μπάρι, Νάπολη, Κάλιαρι, Ρώμη, Κατάνια), με συνέπεια την απόλυση περισσότερο από 100 εργαζόμενων γυναικών.

Είναι φανερό ότι αγνοήθηκαν πλήρως οι δεσμεύσεις που είχαν αναληφθεί έναντι του ιταλικού Υπουργείου Εργασίας στις 15 Μαΐου 1997, όταν, με την ευκαιρία της ανάθεσης του Συμβολαίου Αλληλεγγύης, η επιχείρηση είχε δεσμευθεί προφορικώς να διατηρήσει το επίπεδο της απασχόλησης στο Κέντρο και το Νότο της Ιταλίας. Όχι μόνο δεν ετηρήθησαν οι συμφωνίες με τις οποίες εξασφαλιζόταν η εδραίωση της παρουσίας της επιχείρησης στην Ιταλία όσον αφορά τις εδαφικές αυτές ζώνες, αλλά και διαπράχθηκε μια πραγματική παραβίαση του δικαιώματος της ισότητας ευκαιριών, αν ληφθεί υπόψη το γεγονός ότι οι απολυθέντες εργαζόμενοι είναι σχεδόν στο σύνολό τους γυναίκες, που βρίσκονται ήδη σε μειονεκτική θέση στην αγορά εργασίας. Εξάλλλου, σύμφωνα με πηγές της ίδιας της επιχείρησης, οι εν λόγω εγκαταστάσεις της επιχείρησης ήταν κερδοφόρες.

Ερωτάται κατά συνέπεια η Επιτροπή:

1. αν θεωρεί σκόπιμο να παρέμβει, ώστε να δοθεί η οφειλόμενη προσοχή στην τήρηση των συμφωνιών σε όσες περιοχές της Ευρώπης αντιμετωπίζουν σοβαρά προβλήματα απασχόλησης;

2. αν μπορεί να αναφέρει ποια είναι τα μέτρα που σκοπεύει να εγκρίνει για να διαφυλαχθεί η ισότητα ευκαιριών, μια αρχή που θα πρέπει να είναι απόλυτα εξασφαλισμένη στο κοινοτικό επίπεδο.

Απάντηση του κ. Flynn Εξ ονόματος της Επιτροπής

(24 Ιουλίου 1998)

Σύμφωνα με το άρθρο 2 της οδηγίας 75/129/ΕΟΚ(1) του Συμβουλίου, όπως τροποποιήθηκε από την οδηγία 92/56/ΕΟΚ(2) περί προσεγγίσεως των νομοθεσιών των κρατών μελών που αφορούν ομαδικές απολύσεις, όταν ο εργοδότης προτίθεται να προβεί σε ομαδικές απολύσεις, υποχρεούται να πραγματοποιεί, εγκαίρως, διαβουλεύσεις με τους εκπροσώπους των εργαζομένων με σκοπό την επίτευξη συμφωνίας. Οι διαβουλεύσεις αυτές αφορούν τουλάχιστον τους τρόπους αποφυγής των ομαδικών απολύσεων ή μείωσης του αριθμού των θιγόμενων εργαζομένων, καθώς και τους τρόπους άμβλυνσης των συνεπειών, δια της προσφυγής σε συνοδευτικά κοινωνικά μέτρα που αποσκοπούν, μεταξύ άλλων, στη βοήθεια για την επαναπασχόληση ή τον αναπροσανατολισμό των απολυόμενων εργαζομένων. Σύμφωνα με το άρθρο 3 της οδηγίας, οι εργοδότες πρέπει να κοινοποιούν εγγράφως στις αρμόδιες αρχές κάθε σχεδιαζόμενη ομαδική απόλυση. Επιπλέον, σύμφωνα με το άρθρο 6 της οδηγίας τα κράτη μέλη πρέπει να διασφαλίζουν ότι οι εκπρόσωποι των εργαζομένων ή/και οι εργαζόμενοι έχουν τη δυνατότητα προσφυγής στις δικαστικές ή διοικητικές διαδικασίες τις σχετικές με την εκτέλεση των υποχρεώσεων που προβλέπονται από την παρούσα οδηγία.

Υπό την προϋπόθεση ότι η εν λόγω κατάσταση εμπίπτει στο πεδίο εφαρμογής της οδηγίας 94/45/ΕΟΚ(3) του Συμβουλίου για τα ευρωπαϊκά εργασιακά συμβούλια, θα ισχύουν επίσης οι απαιτήσεις για ενημέρωση και διαβουλεύσεις με τους εργαζομένους που προβλέπονται από την οδηγία.

Ωστόσο, είναι αρμοδιότητα των εθνικών αρχών να παρεμβαίνουν στην περίπτωση που παραβιάζονται διατάξεις της εθνικής νομοθεσίας για την εφαρμογή των εν λόγω οδηγιών ή η αρχή της ισότητας μεταξύ γυναικών και ανδρών, εφόσον η εθνική νομοθεσία συμμορφώνεται με τις εν λόγω οδηγίες. Η Επιτροπή εξετάζει αυτήν τη στιγμή τις εθνικές νομοθεσίες που υλοποιούν την οδηγία 92/56/ΕΟΚ στα κράτη μέλη. Η σχετική έκθεση θα δημοσιευτεί στο εγγύς μέλλον.

Επιπλέον, η Επιτροπή παρακολουθεί τη μεταφορά στο εθνικό δίκαιο των κρατών μελών της πρώτης οδηγίας που αφορά ειδικά τον τομέα των ταχυδρομείων - οδηγία 97/67/ΕΚ του Ευρωπαϊκού Κοινοβουλίου και του Συμβουλίου της 15ης Δεκεμβρίου 1997 σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχομένων υπηρεσιών(4). Αυτή η οδηγία πλαίσιο αποτελεί ένα πρώτο κοινοτικό κεκτημένο και η προθεσμία για την πλήρη υλοποίησή της είναι η 10η Φεβρουαρίου 1999.

(1) ΕΕ L 48, 22.2.1975.

(2) ΕΕ L 245, 26.8.1992.

(3) ΕΕ L 254, 30.9.1994.

(4) ΕΕ L 15, 21.1.1998.